19. schôdza NR SR - 10.deň - B. popoludni
Dátum: 2024-09-26
Poslanec: Viskupič, Marián (SaS)
Druh vystúpenia: Vystúpenie v rozprave

60. Vážený pán predsedajúci, ďakujem za slovo. Vážený pán minister, ctené kolegyne, kolegovia, no, koalícia práve urobila bezprecedentný krok, zabránila diskusii o 2,7 mld. eur, ale majme, a všetci to majme na pamäti, sú to peniaze občanov, ktoré im štát ide zobrať zákonným násilím. Zbytočne tu pán minister hovorí, že je pripravený na diskusiu, keď čas rozpravy bol zásadne obmedzený. Ale myslím si, že najväčším problémom ani nie je to, že koalícia zabránila diskutovať nám poslancom, ale najväčší problém je to, že koalícia takto ukazuje absolútnu ignoranciu. Koalícia ukázala, že si neváži, neváži peniaze občanov a ani svojich voličov si neváži. To takto to je. Koalícia nechce a nie je schopná obhajovať svoje riešenia, nechce a nevie obhájiť, prečo chce každému občanovi vytiahnuť z vrecka približne 500 eur ročne. No a pán minister nechce a nevie odpovedať na otázku, prečo chcú vyrobiť ďalšiu miliardu nových výdavkov, alebo ešte inak to poviem, koalícia ide vybrať miliardu bez toho, aby to malo nejaký dosah na zníženie deficitu verejných financií. Z toho 2,7-miliardového balíka sa maximálne 1,7 mld., možno len 1,6 mld. prejaví v nejakom znížení deficitu. Ostatné sú podľa slov ďalšie výdavky. No a aj týmto ide koalícia úplne zbytočne deštruovať ekonomiku. Samozrejme, ekonomika takto postihnutá potom spôsobí ďalšie problémy verejných financií, ktoré zasa bude minister financií musieť riešiť. Som presvedčený, že bez vytvárania nových výdavkov, tých, o ktorých nevieme, aké budú, resp. povedzme, dnes RRZ povedala, že asi 360 mil. sa dá považovať za skutočne nové výdavky, zvyšok nie. No proste keby toto nebolo, tak sa dá z toho návrhu škrtnúť asi tá najškodlivejšia časť, ktorá je, a to je transakčná daň. Cca 650 mil. chce koalícia z nej vybrať. Reálne to asi bude o niečo menej, lebo transakčná daň bude náklad, ktorá zníži potom korporátnu daň, ale toto keby si koalícia uvedomila, nevytvárala nové výdavky v čase, keď mala škrtať a nie vytvárať, tak proste mohlo byť to najškodlivejšie z toho balíčka odstránené a už by sme sa tu bavili fakt o niečom úplne inom. No, máme ako strana SaS, celá strana iba 50 minút na vyjadrenie sa k zákonom, ktoré budú ľudí stáť 2,7 mld. eur. No a ja teda rozmýšľam, že ako v skratke predstaviť, akú pohromu pripravil premiér Fico a Ladislav Kamenický. Ako to predstaviť, aby si to vedel obyčajný človek nejak akože uchytiť a predstaviť, lebo viete, tých 2,7 mld. to je taký pojem, nikto z nás si nevie predstaviť, aká je to hodnota, koľko vlastne peňazí to je. No a najlepšie si myslím, že tento balíček, ktorý sa, bohužiaľ, nijak nedá nazvať ozdravný, tento balíček ožobračujúci, zdražovací a najlepšie to teda vystihne diaľničná známka. Namiesto 60 eur budeme platiť od budúceho roka 90 eur. To je o čistých 50 % viacej. A otázka znie, čo za to občan dostane? No nič. Nič za to nedostane, pretože od posledného zdraženia nepribudol ani jeden jediný kilometer diaľnic, ani jeden jediný. No a toto je, toto je princíp celého tohto vládneho balíčka. Občania aj firmy budú platiť viac, ale služby štátu sa nijak nezlepšia. Nič viac nedostanú. Ďalší príklad, DPH sa zvýši z 20 % na 23 %, o tri percentuálne body. Čo dostane občan navyše? No nič nedostane. Dostane ten istý produkt, len musí štátu na daniach zaplatiť o 15% viac. Tie tri percentuálne body je 15-percentné zvýšenie dane z príjmu. Nič človek nemá navyše, iba zaplatí štátu viacej. No a áno, znižujú sa nejaké sadzby, veď áno, ale môže minister o tých znížených sadzbách hovoriť, koľko chce. Tá realita je tá, že ľuďom za rok sa vyberie z vreciek o jednu miliardu viac. Toto je tá realita. Viete, človek nejde kupovať len slovenské mlieko, zeler s listami alebo bez listov, inak majú rôznu dépeháčku, výsledok je ten, že človek chodí, nákupný košík obsahuje aj potraviny, aj lieky, áno, ale aj oblečenie, topánky, čokoľvek iné, akýkoľvek spotrebný materiál, všetky služby, a výsledok je ten, že bežný občan každý jeden zaplatí výrazne viacej, dokopy o jednu miliardu ročne. Toto je tá krutá realita. Ďalší príklad, transakčná daň. Firma ide zaplatiť svojmu dodávateľovi 10-tisícovú faktúru za dodaný materiál alebo služby, čo to je proste, to také, to je normálna faktúra, čo dva kotle elektrické alebo jeden, jedno tepelné čerpadlo a v momente, keď stlačí úhradu účtovníčka, 40 eur ďalších nákladov, transakčná daň. Štyridsať euro. To sú náklady, ktoré napríklad poľský konkurent tej slovenskej firmy nemá. No ale teraz účtovníčka ešte nejde domov, pretože tú transakciu spravila za päť minút alebo ešte skôr, no a ide platiť ďalšiu faktúru, ďalších 10-tisíc, ďalších 40 euro nákladov. Čo za to má tá firma navyše, nič nemá navyše. Akurát má horšiu konkurenčnú pozíciu, pretože tá poľská firma takýto náklad nemá. Ja sa už len rečnícky spýtam hlavne kolegov z vládnej koalície, ktorí tu vlastne sedia traja-štyria? Štyria. Čo bude viac obchodov, v obchode bude viacej poľských produktov, alebo slovenských? Viacej slovenských potravín, alebo poľských? Pretože ony si medzi sebou konkurujú. A jednoducho sme teraz znížili konkurencieschopnosť slovenských firiem, veľkých, malých, všetkých. No, sedí tu aj, myslím, že minimálne jeden kolega z SNS, ja nerozumiem ďalšej veci ohľadne transakčnej dane, to tak potichu, to sa ani nehovorí, ale vlastne koalícia tou transakčnou daňou núti firmy aj živnostníkov používať bezhotovostné formy platenia. Dokonca pod hrozbou pokuty, ja neviem, či to taký pán Ľupták vie. No a akože kde sú vaše predvolebné sľuby o ochrane hotovosti? Kde sú, ja neviem, po roku vládnutia, aj fakt aj ten najmenší živnostník bude musieť používať alebo umožniť použiť bezhotovostné formy platenia. Normálne keď to neurobí, dostane pokutu. Pokutu dostane. Ako ste s tým okej? Ja sa len pýtam, či vás náhodou vaši koaliční partneri nevyviedli bez rebríka na povalu. Viete vôbec, že túto pikošku obsahuje tento balíček? Fakt sa na to pozrite. Čo na to hovoria vaši voliči? Volili vás, aby ste chránili hotovosť, nie aby ste prostredníctvom pokút presadzovali bezhotovostné platenie. Kde je vaša integrita, kolegovia? No a poďme k veci. Jednoducho premiér Fico, minister Kamenický, ale aj Andrej Danko sa stali symbolom zdražovania na Slovensku. Sľubovali ste, páni, ľuďom silný štát, áno, len ste tým ľuďom nepovedali, že cez poplatky a dane vykradnete ich vrecká. Toto je realita. Ja si dovolím pár citátov, niektoré uvediem aj kedy presne boli, aby sa dali overiť. Tak 12. 11. 2023 pán predsedajúci alebo pán predseda Andrej Danko povedal: „Určite nebudem podporovať žiadne zdvihnutie dani pre ľudí a pre podnikateľský stav." Tak, prosím, len, občania, porovnajme si s tým, čo tu dneska máme, čo riešime, či sa to kryje so slovami Andreja Danka, ktoré padli len pár mesiacov alebo teda povedzme desať mesiacov dozadu. 26. 1. 2022, Tomáš Taraba: „DPH je najamorálnejšia daň, ktorá nemá nič spoločné so sociálnou politikou." Dnes tu počúvam, že aj cez dépeháčku sa ide zvýšiť sociálny status občanov. Neviem, asi tým, že teda o miliardu viacej ročne zaplatia. To sa neviem, ako im zvýši ten ich sociálny status. 29. 4. 2021, Erik Tomáš: „Vyššia DPH znamená obrovské zdražovanie v obchodoch a najviac by na to doplatili tí najslabší." Ako takto, inak mal pravdu ten Erik Tomáš. Na záver si poviem ešte jeden výrok Roberta Fica: „My sme hovorili jasne, že o cene diaľničných nálepiek budeme diskutovať vtedy, keď bude postavená na Slovensku diaľničná sieť. Nie je to férové." Ako sa tieto vyjadrenia kryjú s tým, že od januára nás bude diaľničná nálepka stáť 90 euro? Páni, kde je tá integrita vyjadrení, kde je? No, takto vyzerá populizmus a klamanie voličov. Vláda ľuďom sľubovala lacnejší život. Bohužiaľ, doručila im drahší život. Akurát, že sebe k tomu drahšiemu životu pridala aj 50-percentné zvýšenie platov. To sa potom ten ťažší a drahší život ľahšie znáša. A ešte ani tú diaľničnú nálepku v tom zadnom sedadle limuzíny nemusia platiť. Vláda konsoliduje takmer výlučne na príjmovej strane. Teda zvyšovaním daní a poplatkov, tak ako som uvádzal pár príkladov. No ale realita je tá, že daňové a odvodové zaťaženie Slovenska od roku 2006 doteraz rástlo najrýchlejšie zo všetkých porovnateľných krajín, čo dlhodobo znižovalo našu konkurencieschopnosť. A teraz vzrastie ešte viac a zásadne a úplne to zabije konkurencieschopnosť našej ekonomiky. Už teraz sú odhady rastu hrubého domáceho produktu pre budúci rok iba 2 % za čerpania plánu obnovu. Ak nie, my môžme stagnovať, my môžme dokonca klesať. A to sa ešte nebavme o tom, aké problémy má nemecká ekonomika a ako tá naša obrovská previazanosť na nemeckú ekonomiku môže vplývať. Toto fakt nás môže čakať veľmi komplikovaná situácia. Ja verím, že ľudia konečne pochopia, akých máme vo vláde populistov a klamárov. Ako jedno bolo hovorené pred voľbami a aké sú reálne kroky po voľbách. No ale naspäť zasa k realite. Máme tu balík, ale ten balík nijak nerieši skutočné problémy slovenských verejných financií. Tým nie je nedostatok príjmov. Príjmy rástli, rástli normálne, v dvojciferných hodnotách a namiesto ďalšieho zaťaženia pre ľudí, pre podnikateľov tu mal normálne, to mal vystupovať minister a ďakovať za to, že tu rástli príjmy, rástli, aj firmy viacej odvádzali, aj ľudia viacej odvádzali. Skutočný problém verejných financií sú silne raketovo rastúce výdavky. Tie, bohužiaľ, rástli ešte výrazne, výrazne viac než tie príjmy. Ale to je problém vlády, problém tuná aj tejto snemovne, že sa teda zákony prijímajú, ktoré tieto výdavky ďalšie spôsobujú. No, čiže a tieto výdavky, ten skutočný problém vláda rieši, že nerieši, alebo ak teda chcem byť férový, tak 124 mil. šetrenia na platoch verejných zamestnancov. Všetko ostatné je na príjmovej stránke, všetko ostatné je na ľuďoch. No, problémom sú aj výrazné daňové úniky. Už to tu bolo spomínané. Ja ešte k tomu už len dodám, že vláda riešila zmenu trestných kódexov, okrem iného je tam po novom, že daňový únik do 20-tisíc euro už nie je trestným činom. Aj toto je obrovský problém. Vidíme to, skutočne v tomto má ten Igor Matovič pravdu, že klesá, klesá efektívna daňová sadzba, že klesá výber, efektivita výberu daní. To skutočne, to má pravdu. No a, bohužiaľ, ani jeden z týchto dvoch zásadných problémov, to znamená výrazne rastúce výdavky a teda veľké daňové úniky, nebol, tento balík ich nerieši. Ja v tom balíku nevidím žiadne ozdravné opatrenie. Pričom skutočne len na tom úniku na DPH sa dá, sa dá ušetriť stovky miliónov ročne. My keby sme mali aspoň, aspoň priemer povedzme najlepších desiatich krajín EÚ, to sú skutočne o stovky miliónov výberu navyše. Ale tam je hlavne ešte, ešte to, že ľudia, tí poctiví, ktorí tú daň platia, tak vlastne tá daň sa dostane tam, kam sa má dostať, štátu, ale zároveň, a to je tiež kľúčové, ak štát vyberie o 500 mil. viacej, podvodníci majú o 500 mil. menej. A tí potom robia ďalšiu kopu ďalších vecí, ktoré škodia štátu. Toto je to. Zároveň ak by proste štát vyberal peniaze, oslabuje to podsvetie, oslabuje, oslabuje všetkých tých podvodníkov. Nič z toho nerieši aktuálny balík. No, pár čísel. Verejné výdavky v tomto roku dosiahnu 40 mld. eur, čo je o 182 % viac ako v roku 2006. Alebo o 25 mld. viac, teda o 69 % viac ako v roku 2015. Jednoducho veľkosť štátu za posledné obdobie, ale tam si musí spytovať každá posledná vláda svedomie, proste neskutočne rastie. Okej, boli krízy, hej, ´10, ´12 alebo teraz ´20, ´22, výdavky v krízach rastú, to by sa pochopiť dalo, na to je štát, aby v krízach pomáhal. Ale ten problém je, že to majú byť jednorazové, nie štrukturálne výdavky a po tej kríze by mali klesnúť. A ten problém je zďaleka nielen slovenský, ale áno, slovenský, že po krízach tie výdavky neklesali a neklesajú. Toto je, toto je skutočný problém, že z jednorazových krízových výdavkov sa stali výdavky trvalé. A trvalé do tej miery, že ich nevieme ustáť ako Slovensko. V tom on si pán, pán minister skutočne uvedomuje, že potrebujeme, potrebujeme šetriť. On to síce zvádza na predchádzajúcu vládu, ono každá doterajšia vláda pridala to svoje dlhové polienko. Každá jedna, každá jedna. Ale pán minister už nehovorí, že tohto roku vyrobí cca 8,5 mld. nového dlhu, asi 6 % hrubého domáceho produktu. A budúci rok po všetkom tomto, čo tu si koalícia, obávam sa, že príjme, bude v ďalšom roku asi, asi 6 mld. deficitu. To je normálne, že 8,5 a 6 je 14,5 mld. nových dlhov, nových dlhov. Proste minister financií presne vie, prečo hľadá riešenia na šetrenie, na tom tá zhoda skutočne je. (Reakcia predkladateľa.) No, takže toto, toto je ten problém. Áno, každá vláda pridala to svoje polienko, ale vláda za tento rok proste vyrobila obrovské množstvo nového deficitu, ktorý sa preklopí do nového dlhu. No. Takže každopádne vláda rezignovala na akékoľvek, akékoľvek šetrenie a celú tu ozdravnú kúru naordinovala ľuďom a ešte aby toho nebolo málo, tak si naordinovala miliardu nových výdavkov a na šupu hneď v jednom balíčku proste zaviazala ľudí, aby zaplatili ešte aj tú dodatočnú miliardu ďalších výdavkov. Ďakujem pekne za pozornosť. Ja skončím, aby aj ďalší moji kolegovia mali, mali čas. Takže ďakujem pekne za pozornosť.